Habacuc 3 | Chuya Qellqa | Bibliapi librokuna\n3 Diosmanta willakuq Habacucpa waqayllawanña mañakuspan sonqomanta takisqan: 2 Dios Taytalláy,ancha reqsisqa kasqaykimantam uyarirqani.Dios Taytalláy, ñoqaqatukuy imapas rurasqaykimantam mancharikurqani.Watakunapa chawpinpiyákawsarichiy rurasqaykikunata.Watakunapa chawpinpiyáreqsichiy rurasqaykikunata.Piñakuchkaspapas yuyariyá llakipayakuynikita. 3 Diosqa Teman llaqta lawmantam hamuchkan.Chuya Diosqa Paran orqomantam hamuchkan.(Samariy)Cielokunatapas tapaykunraqmi kanchariyninqa.Kay pachapi tukuy ima kaqpas alabanmi paytaqa. 4 Achkiy hina kancharistinmi payqa hamuchkan.Llipyaykunaraqmi makinmantapas lloqsimuchkan.Paypa atiyninqariki chaypim tarikuchkan. 5 Paypa ñawpaqnintam hamuchkan peste onqoy.Paypa qepantam hamuchkan calentura onqoy. 6 Kay pachapas kuyurinraqmi pay sayaykuptinqa.Nacionkunapas katkatatanmi pay qawariykuptinqa.Ñawpa tiempomantaraq kaq orqokunapas chamchakurunmi.Ñawpa tiempomantaraq kaq moqokunapas tuñirunmi.Rurasqankunaqa takyanqawiña-wiñaypaqmi. 7 Ñoqaqa Cusan lawpi yachaqkunatammancharisqallataña rikurqani.Ñoqaqa Madian lawpi yachaqkunatamkatkatatachkaqta rikurqani. 8 Dios Taytalláy¿mayukunapa contranpichum piñakurunki?¿Mayukunapa contranpichum rabiakurunki?¿Lamar qochapa contranpichum piñakurunki?¿Caballoykikunapi sillakuspachumchaykunapa contranpi piñakurunki?¿Venceruq carretaykikunapi rispachumchaykunapa contranpi piñakurunki? 9 Flechanaykitapas listollatañam rurarunki.Juramentowan citasqayki flechakunatapasqamqa listollatañam rurarunki.(Samariy)Qamqa mayukunawanmi allpatapas raqrarachirqanki. 10 Orqokunapas rikuykususpaykim kuyutyarqa.Lloqllakunapas chaypa hawantam pasarurqa.Hinaptinmi uku-uku lamar qochapas qaparirqa.Olankunapas orqochakuspam hoqarikurqa. 11 Inti killapas maymi kananpim sayarunku.Flechaykikuna chipityasqanraykum sayarunku.Lanzaykipas kanchityasqanraykum sayarunku. 12 Kay pachatapas piñakuyllawanñam saruparurqanki.Nacionkunatapas rabiallawanñam trillarurqanki. 13 Runaykikunata salvanaykipaqmi lloqsirqanki.Sapaqchasqayki reyta salvanaykipaqmi lloqsirqanki.Mana allin ruraq wasipa qatantam tuñirachirqanki.Cimientokamam pasaypaqta qalatururqanki.(Samariy) 14 Jefenkutapas wañurachirqanki armanwanmi.Chaynataqa rurarurqanki muyuq wayra hinacheqerachiwanankupaq pawaykamuptinmi.Chaynataqa rurarurqanki maymi pakakusqanpiñakariq runatapas wañurachisqanmanta kusikuptinmi. 15 Qamqa lamar qochapipascaballoykikunawanmi purirqanki.Mastarisqa yakukunatapasposoqachistinmi purirqanki. 16 Uyariykuptiymi ukullaypas hukmanyarurqa.Uyariykuptiymi jetallaykunapas katkatatarqa.Cuerpollaypas mana valeqñam rikurirun.Piernallaypas katkatataqllañam rikurirun.Chaywanpas ñoqaqa pacienciawanraqmi suyasaq.Contraykupi hatarimuqkuna sasachakunantam suyasaq. 17 Manaña higos sachakuna waytaptinpas,manaña uvas plantakuna ruruptinpas,manaña aceitunas sachakuna ruruptinpas,chakrakunapi kawsaykuna manaña kaptinpas,kanchakunapi ovejakuna manaña kaptinpas,corralkunapi vacakuna manaña kaptinpas 18 ñoqaqa Tayta Diosraykum kusikusaq.Salvawaqniy Diosraykum kusikusaq. 19 Señor Diosmi kallpanchaykuwaqniyqa.Chakillaytapas tarukapa chakinta hinaraqmimana urmaqtaña ruraykapuwan payqa.Payqa altokunapim purichillawan ñoqallaytaqa.Takiqkunapa maestronpaq, cuerdakunapa compañasqan taki.


2 Tesalonicenses 1 CQ12 - Ñoqa Pablom Silvanowan - Bible Search\n1 Tesalonicenses 5 2 Tesalonicenses 2\n1-Ñoqa Pablom Silvanowan hinaspa Timoteom Tesalónica llaqtapi lliw iñiqkunata rimaykamuykiku, qamkunaqa Dios Taytawan hinaspa Señor Jesucristowanmi huklla kachkankichik. 2Dios Taytatawan Señor Jesucristoyá kuyakuynintawan hawkayayninta qamkunaman chaqchurimuchun.\nJesucristo kutimuptin Diospa juzgananmanta\n3Wawqe-panillaykuna, qamkunamantam Diosman tukuy tiempo graciasta qonayku, chayqa allinmi, chaynataqa ruwanayku qamkunapa iñiynikichik wiñasqanraykum chaynataq sapakamapa kuyanakuynikichik mirasqanraykum. 4Chaynallataqmi ñoqaykuqa Diospa iglesiankunapi qamkunamanta alabakuniku; sasachakuykunapi, ñakariykunapi pacienciawan iñiynikichikpi qaqa hina sayasqaykichikmanta. 5Kayqa qawachiwanchik Diospa juicionqa justo kasqantam, qamkunaqa Diospa munaychakusqanpaqñam kankichik, chayraykum ñakarichkankichikpas.\n6Diosqa justom, haykam ñakarichisuqnikichiktaqa paymi ñakarichinqa, 7kunan ñakariqkunamanñataqmi samayta qosunkichik ñoqaykumanwan kuska, kaykunaqa pasakunqa Señor Jesucristo hanaq pachamanta atiy qosqan angelninkunawan rawrachkaq ninapi hina hamuptinmi. 8Hinaspam Dios mana reqsiqkunatawan Señorninchik Jesusmanta allin noticia mana kasukuqkunata vengakunqa. 9Paykunaqa wiñaypaq castigasqa kaspankum Señorpa qayllanmanta hinaspa suma-sumaq atiyninmanta qarqosqa kanqaku. 10Chay punchawmi Señor kutimunqa chuya llaqtanpa alabasqan chaynataq iñiqkunapa admirasqan kananpaq. Chaypim qamkunapas kankichik allin noticia willasqaykupi iñisqaykichikrayku.\n11Chayraykum tukuy tiempo qamkunapaq Diosta mañapuykiku. Diosninchikyá allinpaq hapisuspaykichik qayasusqaykichikman hina, atiyninwan tukuy allin munasqaykichikta cumplichun, cumplichuntaqyá iñiynikichikwan llamkasqaykichikpipas. 12Chaynapim Señor Jesucristopa sutin hatunchasqa qamkunapi kanqa, paypitaqmi qamkunapas hatunchasqa kankichik, chaynaqa kanqa Dios Taytanchikpa chaynataq Señor Jesucristopa kuyakuyninraykum.


Apostol Pedro, Jesuspa confiasqan runa | Cheqap iñiyniyoq\nDiosman sonqom karqa\n1, 2. ¿Imayna uyarinankutam Pedroqa munarqa Capernaum llaqtapi Jesus predicaptin, ichaqa imataq pasarurqa?\nPEDROQA hukmanyaspanmi qawarqa Jesuspa rimasqan uyariqkunata. Capernaum llaqtapa huñunakunanku wasipim karqaku, chayqa Galilea lamar qochapa norte lawninpim karqa. Chay llaqtapim karqa Pedropa familian, amistadninkuna, llamkaqmasinkuna chaynataq negocionpas. Pedroqa munarqam Diospa Gobiernonmanta Jesuspa willakusqanta pay hina kusikuywan uyarinankuta. Ichaqa manam piensasqanman hinachu karqa.\n2 Wakinqa manañam uyariyta munarqakuñachu. Chaymantapas Jesuspa contranpim rimayta qallaykurqaku. Jesuspa wakin discipulonkunapas manaña uyariyta munaptinkum Pedroqa astawanraq hukmanyarqa. Diosmanta yachachikuyta kusikuywan manaña uyariy munasqankutam qawachirqaku piñasqa kasqankuwan. Chaymi Jesuspa rimasqanmanta wakinqa nirqaku hukmanyanapaq hina kasqanta, hinaspam pasakurqaku. Chaymanta qepataqa manañam Jesus qatiytaqa munarqakuñachu (leey Juan 6:60, 66).\n3. ¿Imaynatam Pedrota yanaparqa iñiynin?\n3 Apostolkunapas Jesuspa nisqantaqa manam allintachu entienderqaku. Jesuspa yachachisqanta mana allinta entiendespanpas, ¿imatam Pedroqa ruwarqa? Yapatawanmi Diosman sonqo chaynataq Jesuspi confiasqanta qawachinan karqa. Qawasunyá ima sasachakuytapas atipananpaq chaynataq hinalla Diosman sonqo kananpaq Pedrota iñiynin imayna yanapasqanmanta.\nHukkuna Jesusta saqeruptinku\n4, 5. ¿Imanasqataq runakunata hukmanyachirqa Jesuspa ruwasqankuna chaynataq imayna yachachisqanpas?\n4 Pedroqa Jesuspa ruwasqankunata rikuspanmi admirakurqa, imakunamanta rimasqanta uyarispanpas wakinpiqa hukmanyarqam. Huk punchawllaraqmi pasarurqa milagrota ruwaspan waranqantin runakunaman Jesuspa mikuchisqan, chaywanmi wakinqa reyninku kananpaq nombrayta munarqaku. Chayta yacharuspanmi Jesusqa ayqekurqa, chaywanmi runakunaqa hukmanyarqaku. Chaymantapas discipulonkunatam kamachirqa boteman seqaspa Capernaum llaqtaman rinankupaq. Chay tutam Galilea lamar qochanta risqankupi astawan admirakurqaku, Jesustam rikururqaku yakupa hawanta paykuna lawman hamuqta. Chaypim Jesusqa Pedroman yachachirqa astawanraq iñiyniyoq kananpaq.\n5 Achikyaqtam Jesuspa discipulonkunaqa cuentata qokururqaku chay achka runakunaqa Jesusta qatimuspanku lamar qochapa patanpi suyasqankuta. ¿Imatam Jesusqa ruwarqa? Payqa yacharqam chay runakunaqa milagrowan mikuchinanpaq qatisqankuta ichaqa manam Diosmanta yachayta munasqankuraykuchu, chaymi chay runakunata qaqcharqa (Juan 6:25-27). Capernaumpi huñunakunanku wasipipas Jesusqa chay asuntomanta rimaspanmi sasa entiendena yachachikuywan yachachirqa, chaywanmi wakinqa hukmanyarurqaku.\n6. ¿Imawan rikchanachispanmi Jesusqa yachachirqa? ¿Imatam uyariqninkunaqa nirqaku?\n6 Chay runakuna mikuylla maskanankumantaqa, Jesusqa munarqam Diospa kachamusqan kasqanta chaynataq paykunapa rantinpi wañuptin wiñay kawsayta haypanankupaq kasqanta entiendenankuta. Chayta entiendenankupaqmi Jesusqa tupachikurqa Moisespa tiemponpi cielomanta wichimuq maná nisqanku mikuywan. Chayna nisqanmanta rimapakuptinkum Jesusqa huk rikchanachiytawan willarqa, aychanta mikuqkunalla chaynataq yawarninta tomaqkunalla wiñay kawsayta haypanankupaq kasqanmanta. Chaymi kay yachachikuypa qallariyninpi yachamusqanchikman hina wakinqa piñakuspanku nirqaku: ‘Kay rimasqankunaqa hukmanmi. ¿Pitaq kaytaqa chaskinman?’, nispa. Discipulonkunapas wakinqa manañam Jesustaqa qatirqakuñachu (Juan 6:48-60, 66). *\n7, 8. a) ¿Imamantam Pedroqa manaraq allintachu entienderqa? b) ¿Imaynatam Pedroqa contestarqa Jesuspa tapusqanta?\n7 ¿Chaynatachu Pedropas piensarqa? Paypas manaraqchá allintachu entienderqa Diospa munayninta cumplinanpaq Jesus wañunanpaq kasqantaqa. Ichaqa manam pasakurqachu chaylla piñakuq wakin discipulokunawanqa. Pedromantayá hinalla yachasun imayna runa kasqanmanta.\n8 Jesusmi 12 apostolninkunata tapurqa: “¿Qamkunapas pasakuytachu munankichik?”, nispa (Juan 6:67). Chaymi Pedroqa kaynata contestarqa: “Señor ¿pimantaq riymanku? Qampa rimasqaykiqa wiñay kawsay qokuqmi”, nispa (Juan 6:68). Chayna nisqanqa mana qonqanapaqmi, payqa yaqapaschá chaynata contestarqa llapankumanta mayor kasqanrayku otaq piensasqanman hina chaylla rimaq kasqanrayku.\n9. ¿Imaynatam Pedroqa qawachirqa Diosman sonqo kasqanta?\n9 ¡Mayna allinmi Pedropa chayna rimasqanqa karqa! Payqa Jesuspi iñisqanraykum Diosman sonqo confianapaq runa karqa. Pedroqa manam iskayrayarqachu Jehova Diospa kachamusqan Jesuslla runakunata salvananpaq kasqanmantaqa chaynataq librakunanpaqqa Diospa Gobiernonmanta Jesuspa yachachisqanta uyarinanpaq kasqanmantapas. Wakinpiqa manam entienderqachu Jesuspa wakin yachachisqanta, ichaqa yacharqam paynintakamalla Diospa favornin tarinanta chaynataq wiñay kawsay haypanantapas.\nJesuspa yachachisqankunatam kasukunanchik wakinta mana entiendespapas otaq piensasqanchikwan mana tupaptinpas\n10. ¿Imaynatam Pedrota qatipakuchwan?\n10 Kay tiempopiqa achka runakunam ninku Jesus kuyasqankuta ichaqa manam tukuy sonqonkuwanchu kuyanku. Cristota kuyaspaqa yachachikuyninkunapi reparaspam Pedro hina confiana. Kallpanchakunam yachachisqankunata yachanapaq, entiendenapaq chaynataq kasukunapaqpas. Wakinta mana entiendespaqa otaq piensasqanchikman hina mana kaptinqa Pedro hinam kasukunanchik, hinaspaqa Jesuspa prometesqan wiñay kawsaytam haypasun (leey Salmo 97:10).\n11. ¿Maymanmi Jesusqa rirqa discipulonkunapiwan?\n11 Chaymanta qepallatam Jesusqa apostolninkunawan chaynataq wakin discipulonkunapiwan Capernaumpa norte lawninpi Cesarea llaqtaman yaqa iskay punchaw puriyta rirqaku. Chayasqankuman hinam hichpanpi kaq Hermon orqotaqa astawanraq rikurqaku. Cesarea llaqtaman chayaruptinkum Jesusqa discipulonkunata tapurqa huk asuntomanta.\n12, 13. a) ¿Imanasqataq Jesusqa yachayta munarqa paymanta runakuna ima nisqankuta? b) ¿Ima nispanmi Pedroqa contestarqa?\n12 Jesusmi qatiqninkunata tapurqa: “¿Pim kasqaytataq runakunaqa ñoqamanta rimanku?”, nispa. Chaynata tapuptinqa yaqapaschá Pedroqa admirasqallaña Jesusta qawarqa, payqa yacharqam Jesusqa yachayniyoq chaynataq atiyniyoq kasqanta. Jesusqa yachaytam munarqa runakunapa rimasqanmanta discipulonkuna ima piensasqankuta. Chaymi discipulonkunaqa willarqaku runakunapa ima nisqankuta. Ichaqa discipulonkuna paymanta ima piensasqankuta yachayta munaspanmi yapamanta tapurqa: “Qamkunaqa ¿pim kasqaytataq ninkichik?”, nispa (Luc. 9:18-20).\n13 Hinaptinmi Pedroqa chaylla contestarqa: “Qamqa kanki Diosmanta hamuq Cristom”, nispa. Chaynatam piensarqaku Jesucristopa wakin qatiqninkunapas. Jesusqa chayna contestasqanmantachá Pedrota kusisqa qawarispan alabaykurqa. Hinaspam explicarqa chay entiendesqantaqa Jehova Dios revelasqanmanta. Pedroqa Diospa yanapayninwanmi yacharurqa Jesusqa paypa prometesqan Cristo kasqanta (leey Mateo 16:16, 17).\n14. ¿Imakunata ruwananpaqmi Jesusqa Pedrota valekurqa?\n14 Bibliam Cristomanta willakurqaña ‘wasi perqaqkunapa wischupakusqanku rumi’ kasqanmanta (Sal. 118:22; Luc. 20:17). Chayna willakuykunapi reparaspanmi Jesusqa willakurqa, Jehova Diosqa serviqninkunata otaq congregacionninta Cristontakama qallarichinanpaq kasqanta. Chaymi Jesusqa Pedrota valekurqa chay congregacionpi ruwaykunata ruwananpaq, ichaqa manam runakunapa piensasqankuman hinachu Pedroqa wakin apostolkunamanta munaychakurqa. Bibliam willawanchik “Diospa munaychakusqanman yaykunapaq llavekunata” Pedroman Jesus confiasqanmanta (Mat. 16:19). Pedroqa llavewan kichachkaq hinam Diospa Gobiernonman yaykunankupaq puntata yanapanan karqa judiokunata chaymanta samaritanokunata hinaspa mana judio kaqkunatapas.\n15. ¿Imanasqataq Pedroqa Jesusta anyarqa hinaspa ima nirqataq?\n15 Ichaqa chaymanta qepallatam Jesusqa qatiqninkunaman nirqa pipas ima ruwananpaq nombrasqa kaspanqa cumplinanpaq astawan hikutasqa kananmanta, Pedroqa chayllam cuentata qokurqa chayna kasqanmanta (Luc. 12:48). Chaymantapas qatiqninkunamanmi astawan willarqa, Cristota Jerusalenpi llumpayta ñakarichispa wañuchinankumanta. Chaynata niptinmi Pedroqa Jesusta huklawchaman pusaruspan anyarqa: “Diospas amayá munachunchu chaykuna pasasunaykitaqa”, nispa (Mat. 16:21, 22).\n16. ¿Imata nispanmi Jesusqa Pedrota corregirqa? ¿Imatam llapallanchikman yachachiwanchik?\n16 Jesusta mana imapas pasanantam Pedroqa tukuy sonqonwan munarqa. Ichaqa wakin discipulonkunata qawaspanmi Jesusqa Pedrota qepanchakuspan kaynata nirqa: “¡Satanas, asuy ñawpaqniymanta! Qamqa pantachiwaypim richkanki, piensasqaykiqa manam Diospa piensasqan hinachu aswanqa runakunallapam”, nispa (Mat. 16:23; Mar. 8:32, 33). Jesuspa chayna nisqanqa llapallanchiktam yachachiwanchik. Piensasqanchikpi hapipakuspaqa Diospa tanteasqankunatam yanqacharuchwan. Chaymi manaraq rimachkaspa allinta piensarina, mana chayqa Satanaspa favorninpim rimachkachwan. Pedroqa, ¿sientikururqachu rimasqanmanta Jesuspa corregisqanwan?\n17. ¿Ima niytataq Jesusqa munarqa “asuy ñawpaqniymanta” nispan?\n17 Pedroqa manam sientikurqachu, payqa entienderqam ‘Satanaswan’ mana tupachisqanta. Satanasta qaqchaspanqa huk palabrakunawanmi Jesusqa qaqcharqa. Huk kutipim Satanasta nirqa: “Pasaway”, nispa. Pedrotañataqmi nirqa: “Asuy ñawpaqniymanta”, nispan (Mat. 4:10). Chayna nisqanwanqa Pedropa imayna piensasqantam corregirqa manam apostol kaynintachu yanqacharqa, aswanqa repararqam Diosman sonqo kasqanpi chaynataq imapas ruway atiq kasqanpi. Jesusqa nichkarqa ñawpaqninpi kaspan mana atrasananpaqmi aswanqa qepanta rispan allin qatiqnin kanantam.\nCorregiwasqanchikta tukuy sonqonchikwan chaskikuspaqa astawanmi asuykusun Jehova Diosman chaynataq Jesucristomanpas\n18. ¿Imaynatam Pedroqa qawachirqa Diosman sonqo kasqanta? ¿Imaynatam qatipakuchwan?\n18 Hukmanyananmantaqa otaq piñakunanmantaqa Pedroqa humillakuspanmi Jesuspa corregisqanta chaskikurqa. ¡Mayna allinmi Diosman sonqo Pedromanta yachayninchikqa! Wakinpiqa llapallanchikmi correginata necesitanchik chaynapi Jehova Diosman chaynataq Jesucristoman astawan asuykunapaq, ichaqa corregiwasqanchikta chaskikunapaqqa humildem kananchik (leey Proverbios 4:13).\nPedroqa corregisqa kaspanpas hinallam Diosman sonqo karqa\nDiosman sonqo kasqanraykum favorecesqa karqa\n19. ¿Imamantataq Jesusqa discipulonkunaman admirakuypaq kaqta willarqa? ¿Imatataq Pedroqa tapukunman karqa?\n19 Chaymanta qepatam Jesusqa discipulonkunaman admirakuypaq kaqta nirqa: ‘Kaypi kaqkunamantam wakinqa mana wañunqakuchu chay punchawpi Diosmanta Hamuq Runata munaychakunaypaq hamuchkaqta rikuwanankukama’, nispa (Mat. 16:28). ¿Pikunataq chaywan favorecesqa kanmanku karqa? Pedroqa yachaykuytachá munarqa. Ichaqa Jesuspa corregisqanwanqa yaqapaschá kaynata tapukurqa: “¿Ñoqataqa favorecewanmanraqchu?”, nispa.\n20, 21. a) Pedropa imakuna qawasqanmanta rimariy. b) ¿Imamantam Pedroqa cuentata qokururqa visionpi uyarisqanwan?\n20 Chaymanta semana pasayllatam Jesusqa “orqoman” pusarqa Santiagota, Juanta hinaspa Pedrota, yaqapaschá pusarqa Hermon sutiyoq orqoman, chayqa karqa karuniqpim. Yaqapaschá chay orqopiqa tutayaqpiña tarikuspanku Jesuspa riqmasinkunaqa puñuywan aysachikurqaku. Ichaqa Jesus orakuchkaptinmi admirakuypaq kaq pasarurqa, chaywanqa puñuywan aysachikuyninkupas chayllam chinkarurqa (Mat. 17:1; Luc. 9:28, 29, 32).\n21 Qonqayllamantam Jesuspa uyan Inti hina kanchariyta qallaykurqa. Chaywanmi pachanpas yuraqyaruspan llipipipirqa. Chaymantam rikururqaku Moisestawan Eliasta. Paykunam Jesuswan rimarqaku Jerusalenpi wañuchisqa kananmanta chaynataq kawsarimunanmantapas. Chayna rimasqankuta uyarisqanwanmi Pedroqa manaña iskayrayarqañachu llumpayta ñakarichispa Jesusta wañuchinankumantaqa (Luc. 9:30, 31).\n22, 23. a) ¿Imaynatam Pedroqa qawachirqa sumaq sonqoyoq kasqanta? b) ¿Imawanraqmi favorecesqa karqaku Pedro, Santiago hinaspa Juanqa?\n22 Visionpi rikusqankunawanmi Pedroqa admirasqallaña karqa. Payqa munarqapaschá astawanraq qawayta. Moiseswan Eliasqa pasakunankupaq hina karunchakusqankuta qawaspanmi Pedroqa nirqa: “Yachachikuq ¡allinpaqchá kaypiqa kachkaniku! Rurarusaqkuyá kimsa ramadata, hukta qampaq, hukta Moisespaq, huktañataq Eliaspaq”, nispa. Ichaqa chay rikusqankuqa visionllam karqa. Chaymi Moiseswan Eliasqa maypi samanankupaqqa mana necesitarqakuchu, paykunaqa ñawpa tiempopiraqmi Jehova Diosta servirqaku ichaqa wañusqañam karqaku. Pedroqa manam allintachu entienderqa chay rikusqankunataqa. Payqa kusikuywanmi hukkunapaq allin kaqta ruwayta munarqa. ¿Manachu admirachiwanchik chayna kasqanqa? (Luc. 9:33.)\nMana qonqay atina visionta rikunankupaqmi favorecesqa karqaku Pedro, Santiago, Juan\n23 Chay tutam astawan favorecesqa karqaku Pedro, Santiago chaynataq Juanpas. Orqopa puntan puyu ukumantam kayna niqta uyarirqaku: “Paymi akllasqay Churiy, paytayá uyariychik”, nispa. Chayqa kikin Jehova Diospa vozninmi karqa. Chaywanmi admirakuypaq qawasqankuqa tukururqa hinaptinmi Jesusllawanña orqopi qeparurqaku (Luc. 9:34-36).\n24 Tukuy chaykunata visionpi qawasqanwanqa maynatachá Pedroqa kusikurqa, ñoqanchiktapas kusichiwanchikmi chay tutapi imakuna pasasqanmanta yachasqanchikqa. Jesus rey kananpaq hanaq pachapi nombrasqa kananmanta chay visionpi rikusqantam unay watakuna qepata Pedroqa willakurqa. Chay visionpi rikusqanwanmi allinta entienderqa ñawpa tiempokunamantaraq Jehova Diospa willachisqanta, chayqa iñiyninpim anchata kallpancharqa ima sasachakuytapas atipananpaq (leey 2 Pedro 1:16-19). Pedro hina iñiyniyoq kaptinchikqa ñoqanchiktapas Jehova Diosqa bendeciwasunmi. Ichaqa, ¿imaynatam Pedrota qatipakuchwan? Diospa nombrasqan Allin Yachachiwaqninchik Jesucristomanta yachaspam, corregiwasqanchikta chaskikuspam chaynataq yachasqanchikkunata sapa punchaw kasukuspam.\n^ par. 6 Chayna nisqankuwan Jesusta saqesqankuqa hukmanyanapaqmi, huk punchawllaraqmi pasarurqa: ‘Payqa cheqaptapunim Diosmanta willakuq’, nisqankuqa (Juan 6:14).\n¿Imaynatam Pedroqa qawachirqa Jesuspi iñisqanta hukkuna pasakuptinkupas?\n¿Imaynatam Pedrota yanaparqa Diosman sonqo chaynataq iñiyniyoq kasqan Jesuspa corregisqanta chaskikunanpaq?\n¿Imaynatam Pedrota yanaparqa visionpi qawasqan?\n¿Imakunapitaq Pedropa iñiyninta qatipakuwaq?\nApachiy Apachiy Diosman sonqom karqa\nPedro: Diosman sonqom karqa ima sasachakuypi tarikuspanpas


Genesis 41 | Chuya Qellqa | Bibliapi librokuna\n41 Iskay wata pasaruptinmi Rey Faraon mosqorurqa: Nilo Mayupa patanpim pay sayachkasqa 2 chaymi qanchis vacakuna wicharimuchkasqa Nilo Mayumanta, sumaq wirakamam chay vacakunaqa mikuchkasqa pastota tuturallaña ukupi. 3 Chay qanchis sumaq wirakama vacakunapa qepantam mayumanta wicharimuchkasqataq qanchis mana valeq, charki vacakunapas, chaykunam sayarurqaku Nilo Mayu patanpi sumaq vacakunapa ladonpi. 4 Chay mana valeq, charki vacakunam qanchis sumaq wira vacakunata mikururqa hinaptinmi Faraon rikcharirurqa. 5 Yapamanta puñuykuspanmi mosqorurqa huktawan: Qanchis espigakunam sumaqllaña lloqsimuchkasqa chulla tullullamanta. 6 Chaynataqmi qanchis pusillanña chunniq wayrapa chakichisqan espigapas lloqsimuchkasqataq sumaqllaña espigakunapa qepanta 7 chaymi qanchis pusillanña espigakuna millpururqa poqosqa allin grano espigakunata. Faraon rikchariruptinmi chayqa mosqoylla kasqa. 8 Chaymi paqarinnintinta Faraon llumpay hukmanyasqallaña kaspan Egipto nacionpi brujokunata hinaspa yachayniyoqkunata qayachirqa. Chay mosqorusqanta willaptinpas manam pipas mosqoyninpa imam ninan willayta atirqachu. 9 Chaymi vino serviqkunapa jefen Rey Faraonta nirqa: —Chayraqmi yuyariruni, 10 Reynilláy Faraon, qanmi piñakurqanki ñoqapa hinaspa panaderokunapa jefenpa contranpi hinaspam waqaychasuqniki soldadokunapa capitanninpa wasinpi kaq carcelman pusachiwarqankiku. 11 Hinaptinmi ñoqapas chaynataq paypas chay tutalla mosqorurqaniku. Sapa mosqoypam karqa imam yachachikuynin. 12 Chay carcelpim karqa ñoqaykuwan Hebreo casta mozo. Payqariki karqa waqaychasuqniki soldadokunapa capitanninpa sirvientenmi, payman willaptiykum mosqoyniykupa imam ninanta willawarqaku sapakamaman. 13 Chaymi paypa imam niwasqankuman hina sucedewarqaku. Ñoqam kutiykamurqani puestoyman, hukniytañataqmi warkurachirqanki —nispa. 14 Chaymi Faraon qayachimurqa Joseyta. Apurawtam horqochimurqaku carcelmanta. Chukchanta rutuspam pachantapas mudaykachispa Rey Faraonman pusamurqaku. 15 Faraonmi nirqa Joseyta: —Mosqoyniypa imam ninantam mana pipas willawayta atinchu, ichaqa uyarirqanim uyariykuspalla mosqoykunapa imam ninan willakuq kasqaykita. 16 Chaymi Faraonta Josey nirqa: —Chayqa manam ñoqallamantachu aswanqa Diosmi willasunki allinnikipaq —nispa. 17 Chaymi Rey Faraon nirqa Joseyta: —Mosqoyniypim Nilo Mayu patanpi sayachkasqani. 18 Hinaptinmi Nilo Mayumanta qanchis sumaq wira vacakuna wicharimuchkasqa, hinaspam pastota mikurqaku tuturallaña ukupi. 19 Chay vacakunapa qepantañataqmi wicharimurqa Nilo Mayumanta, qanchis mana valeq charki vacakuna. Kay Egipto nacionpiqa manam rikurqanichu chayna llumpay charki tullu vacakunataqa. 20 Chaymi chay mana valeq charki vacakuna punta kaq qanchis wira vacakunata mikururqa. 21 Chaymi mikuruspankupas mana mikusqa hinalla karqaku, punta kasqankupi hinallam mana valeq karqaku hinaptinmi rikcharirurqani. 22 —Huktawan mosqospaymi rikurqani chullalla tullumanta qanchis espigakuna sumaqllaña lloqsimuqta. 23 Chaynataqmi qanchis pusillanña chunniq wayrapa chakichisqan espigapas lloqsimuchkasqa sumaqllaña espigakunapa qepanta. 24 Chaymi pusillanña espigakuna qanchis sumaq espigakunata millpururqa. Chaytam willarqani brujokunaman aswanqa manam mayqanninpas imam ninan willawayta atinkuchu —nispa. 25 Chaymi Rey Faraonta Josey nirqa: —Qampa mosqoynikikunaqa hukllam, Diosmi qawachisuchkanki imam rurananta. 26 Qanchis sumaq vacakunawan qanchis sumaq espigakunaqa hina chay qanchis watallam. Mosqoyqa chullallam. 27 Chaykunapa qepan wicharimuq mana valeq charki vacakunapas qanchis watakunam, chay qanchis pusillanña chunniq wayrapa chakichisqan espigakunapas hina chay qanchis watallataqmi. Chay mosqoynikipa imam ninanqa qanchis wata muchuymi. 28 Diosmi imam rurananta qawachisuchkanki kay willasqayman hina: 29 Qanchis watam kanqa sumaqllaña kawsay cosechakuna Egipto nacionpi. 30 Chaykunapa qepantañataqmi qanchis wata muchuy kanqa Egipto nacionpi. Hatun cosechakunatapas manañam yuyanqakuñachu, chay muchuymi nacionta wakchayarachinqa. 31 Chay ñawpaq sumaqllaña cosechakunatapas manañam rikunqakuñachu llumpa-llumpay muchuy kasqanrayku. 32 Diosmi prontolla chaynatapuni ruranqa chaymi iskay kutikama mosqorqanki. 33 Chaynaqa kunanpuni maskay yuyayniyoq hinaspa yachayniyoq runata hinaspa churay Egipto nacionpi kamachikunanpaq. 34 Kaynatayá ruray: llaqtakunapiyá gobernadorkunata churay chaynapi Egipto nacionpi qanchisnintin wata sumaqllaña kaq cosechakunamanta huñunankupaq, pichqa costalmanta huknintayá waqaychachunku. 35 Kay hamuq allin watakunapiyá llapallan kawsayta huñuchunku qampa controlasqaykita. Llapa trigokunatayá churachunku llaqtakunapi. Chaytaqa waqaychachunku muchuypi runakuna mikunanpaqyá. 36 Hinaptinmi Egipto nacionpaq chay kawsaykuna waqaychasqa kanqa qanchis wata muchuypaq chaynapi runakuna yarqaymanta mana wañurunankupaq. Egipto nacionpi Josey gobiernasqanmanta 37 Joseypa chay nisqankunam allinllaña rikchakapurqa Faraonpaqwan gobiernonpi yanapaqkunapaq. 38 Hinaptinmi Faraon nirqa paykunata: —Diospa espiritunwan kaq Josey hina runataqa manam tarichwanchu —nispa. 39 Chaymi Faraon nirqa Joseyta: —Diosllam tukuy kaytaqa willasurqanki, manam qam hina yuyayniyoq hinaspa yachayniyoq runaqa pipas kanchu. 40 Qanmi kamachikunki kay palacioypi hinaptinmi lliw runaykuna nisqaykita kasukunqa. Rey kayllaypiñam qanmantaqa tumpa mas kasaq —nispa. 41 Faraonmi nirqataq Joseyta: —Kunanmi lliw Egipto nacionpi kamachikuqpaq churayki —nispa. 42 Chaymi makinmanta selloq anillonta Faraon horqoykuspa Joseypaman churaykurqa, pachachirqataqmi fino linomanta pachawanpas, kunkanmanpas qorimanta collartam churaykurqa. 43 Chaymantam Joseyta muyuchimurqa iskay kaq allin carretanpi hinaptinmi puntanpi kaqkuna qayakurqaku: “¡Pay pasananpaq asuriychik ñanmanta!” nispa. Chaynapim Josey churasqa karqa Egipto lliw nacionpi kamachikuqpaq. 44 Faraonmi nirqataq: —Ñoqa rey kachkaptiypas Egipto nacionpi runakunaqa qam kamachiptillaykim tukuy imata ruranqaku —nispa. 45 Joseytam Faraon suticharqa “Zafnat-panea” nispan. Casarachirqañataqmi On llaqtapi sacerdote Potiferapa warmi churin Asenatwan chaynapim Joseyqa allin reqsisqa karqa Egipto lliw nacionpi. 46 Joseymi karqa kimsa chunka watayoq Egiptopi Rey Faraonpa qayllanman pusaptinku. Joseymi Rey Faraonpa palacionmanta lloqsirqa enteron Egipto nacionpi purimunanpaq. 47 Chakrakunapim alli- allinsu qespirqa kawsaykuna. Qanchis watantinmi karqa sumaqllaña cosecha. 48 Chaymi qanchisnintin wata Josey huñurqa Egipto allpapi wiñaq kawsaykunata, chay kawsaykunatam waqaycharqa llaqtakunapi. Muyuriqninpi kaq chakrakunamantamá huñurqa llapa kawsaykunata sapa llaqtaman. 49 Chaymi lamar qochapi aqota hinaña Josey trigota huñururqa manaña yupaypas atinakama. 50 Manaraq muchuy hamuchkaptinmi Joseypa iskayña churinkuna karqa, paykunatam wachakurqa warmin Asenat. Asenatmi karqa On llaqtapi sacerdote Potiferapa churin. 51 Chaymi piwi kaq churinta Josey suticharqa Manaseswan: “Diosmi qonqaykachiwan tukuy llakiyta chaynataq aylluykunatapas” nispa. 52 Huknin churintañataqmi suticharqa Efrainwan: “Diosmi ñakarisqay nacionpi miraykachiwan” nispa. 53 Tukururqamá Egipto nacionpi sumaqllaña cosechana qanchis watakuna. 54 Hinaptinmi qanchis wata muchuy qallarirqa Joseypa nisqanman hina, chaymi llapallan nacionkunapi muchuy karqa. Enteron Egipto nacionpim ichaqa mana yarqay karqachu chaypiqa mikuy kasqanrayku. 55 Egipto nacionpi muchuy qallaykuptinñataqmi runakuna Rey Faraonta mañakurqaku kawsayta qonanpaq. Chaymi Egipto nacionpi llapallan runakunata Faraon nirqa: —Riychik Joseyman hinaspa paypa nisusqaykichikta ruramuychik —nispa. 56 Lliw Egipto nacionpi muchuy miraruptinmi Josey kichachirqa taqekunapa kasqan wasikunata hinaspam rantikurqa chay nacionpi runakunaman. Egipto nacionpim aswan-aswan muchuy karqa. 57 Tukuy kay pachapi llumpay muchuy kasqanraykum llapa runakuna rirqa Egipto nacionman Joseymanta kawsay rantimunankupaq.


Filemón 1 CQ12 - Kuyasqay llamkaqmasiyku Filemón, - Bible Search\n1Kuyasqay llamkaqmasiyku Filemón, Cristo Jesusrayku preso kaq ñoqa Pablom iñiqmasinchik Timoteopiwan rimaykamuykiku. 2-Rimaykamunikutaqmi kuyasqanchik paninchik Apiatapas hinaspa peleaqmasinchik Arquipotapas chaynataq wasikipi huñunakuq llapallan iñiqkunatapas. 3Dios Taytanchikwan Señorninchik Jesucristoyá kuyakuynintawan hawkayayninta qamkunaman qosunkichik.\nFilemonpa kuyakuyninmantawan iñiyninmanta\n4Qanmanta tukuy tiempo yuyarispaymi Diosniyta mañakuspay graciasta qoni. 5Qanmantam uyarini Señorninchik Jesucristo kuyasqaykita hinaspa paypi hapipakusqaykita, chaynallataq iñiqmasinchikkuna kuyasqaykitapas. 6Diostam mañakuchkani iñiqmasiyku kaspayki kuyasqayki Cristorayku tukuy allinkuna ruway atisqanchikta yachanaykipaq, 7kuyakuyniyuq kasqaykiwanmi llumpay kusisqa hinaspa kallpanchasqa kachkani. Wawqelláy, qanmi iñiqmasinchikkunapa sonqonta kusikuywan kallpanchaykurqanki.\nOnesimopaq Pablo mañakusqanmanta\n8Cristopa apostolnin kasqayraykuqa kanmi derechoy imam ruwanayki kamachinaypaq, 9ichaqa kuyakuywanmi ruegakamuyki. Ñoqa Pablom machuña kani kunanñataqmi Jesucristorayku preso kaspay 10-ruegakamuyki churiy Onesimopaq, payqa carcelpi kaspa iñichisqaymi.\n11Ñawpaqtaqa mana imapaq servisuqniki esclavom karqa, kunanmi ichaqa qampaqpas ñoqapaqpas servikuqña. 12Chaynaqa, kunanmi kutichimuyki, ñoqata chaskiwachkaq hinayá chaskiykuy. 13Munaymanmi ñoqawanña kananta chaynapi Cristomanta allin noticiata willakusqayrayku preso kasqaypi qampa rantikipi yanapawananta. 14Ichaqa manam imatapas ruwaymanchu mana simikiwanqa, chaynapi allin ruwasqaykiqa mana obligasqa kaspa sonqoykimanta kananpaq. 15Ichapas Onesimoqa chaypaq qanmanta karunchakururqa, chaynaqa chaskiykuyá wiñaypaqña qanwan kananpaq, 16amaña esclavota hinañachu aswanqa kuyasqayki wawqekita hinaña. Ñoqapas wawqeyta hinam kuyani chaynaqa qamqa astawanraqchá kuyanki, manam runamasinchik kasqanraykullachu aswanqa Señorninchikpi iñiqmasinchik kasqanraykum.\n17Sichum iñiqmasikipaq hapiwaspaykiqa paytapas ñoqata hinayá chaskiykuy. 18Icha imapipas piñachisurqanki otaq manukusurqankipas hinaptinqa ñoqapa cuentaymanyá churaykuy. 19Ñoqa Pablom makiywanpuni qellqamuchkayki: “Ñoqam pagapusqayki”, nispa. Allilla rimaypiqa tukuy imayuq kasqaykimantawan pim kasqaykimantaqa qampas debewankim. 20Chaynaqa, wawqelláy, Señorninchikman iñiqmasiy kasqaykiraykuyá kay valekusqayta arí niykullaway. Cristopi wawqey kasqaykiraykuyá sonqoyta tiyaykachiy.\n21Qellqamuchkaykiqa kasukunaykita hinaspa kay nimusqaykunamantapas aswanraq ruwanaykita yachaspaymi. 22Chaynaqa, hamuspay samaykunaypaqyá wasikita allichaykapuwachkay, Dios mañakusqaykichikman hinam huktawan qamkunaman watukuq hamuyta munachkani.\n23-Cristorayku presomasiy Epafrasmi rimaykamusunki, 24----rimaykamusunkitaqmi llamkaqmasiy Marcospas, Aristarcopas, Demaspas hinaspa Lucaspas.\n25Señorninchik Jesucristoyá kuyakuyninta qamkunaman chaqchurimuchun. Amén.